**Јавна установа Музеји и галерије Никшић**

**ПРОГРАМ РАДА ЈАВНЕ УСТАНОВЕ**

**МУЗЕЈИ И ГАЛЕРИЈЕ НИКШИЋ ЗА 2023. ГОДИНУ**

 **НИКШИЋ, новембар 2022. године**

На основу члана 21 став 2 тачка 6 Статута Јавне установе Музеји и галерије Никшић бр. 07-03 од 25.01.2016. године, директор Јавне установе Музеји и галерије Никшић, предлаже

**ПРОГРАМ РАДА ЈАВНЕ УСТАНОВЕ МУЗЕЈИ И ГАЛЕРИЈЕ НИКШИЋ**

**ЗА 2023. ГОДИНУ**

Дјелатност ЈУ Музеји и галерије је јавна и доста комплексна. Састоји се од заштите музејске грађе и нематеријалног културног насљеђа које је од општег интереса на државном и локалном нивоу, подразумијева стручни и научни рад на истраживању, прикупљању, евидентирању, сабирању, документационој обради, очувању, конзервацији, рестаурацији, чувању, излагању, тумачењу, презентацији и дигитализацији цивилизацијских и културних материјалних и нематеријалних добара у физичком и дигиталном облику, у циљу проучавања, едукације, и умјетничког развоја друштва и јачања историјске свијести заједнице у цјелини.

Дјелатност Установе се обавља у оквиру четири организационе јединице:

1. Завичајни музеј

2. Галерије Никола I и Илија Шобајић

3. Стари град Андерва

4. Служба за заједничке послове

Због извођења конзерваторско-рестаураторских радова на санацији зграде Дворца, у којој је ЈУ Музеји и галерије смјештена, као и пробијања термина завршетка прве фазе радова (рок је био август 2021), и немања никаквог податка о томе када би зграда могла бити спремна за усељење, програм мора бити редукован и прилагођен околностима. Вријеме док се чека усељење треба искористити за припрему Тематско експозиционог плана будуће сталне музејске поставке, на изради публикација неопходних за презентацију и културно представљање Установе, чишћење и конзервацију оштећених слика и музејских експоната, израду сувенира, истраживање и сакупљање музејског материјала.

Стручни кадар и остало особље ЈУ Музеји и галерије ће се и у 2023. години залагати да са уласком у реновирану зграду Дворца краља Николе, осавремени рад Установе, примијени нове технологије у области заштите, истраживања, прикупљања, чувања и представљања јавности културних добара на територији наше Општине, организује музејску библиотеку и издаваштво, заврши потпуну ревизију музејских експоната (и поднесе извјештаје о истој), као и дигитализацију података о сваком експонату понаособ, унаприједи људске ресурсе, ради на чвршћој сарадњи у областима културе и просвете, популарише културу и ради више на културној размјени у земљи и иностранству.

**1.Специфични циљ – Осавременити рад Установе**

1.1. Музеј и галерије је потребно прилагодити, и у садржају и у форми, данашњем тренутку. Потребно је привући нову публику, новим приступима, додавањем виртуелних, интерактивних и образовних садржаја.

1.2. Треба уложити више средстава да се постојеће збирке обогате, упутити кустосе да прате аукције и изложбе, контактирају и сарађују са галеријама, скупљачима и антикварима, да би Установа била стално обавијештена о појави и доступности грађе занимљиве за музејске колекције. (У овој години Установа је обогатила свој фонд куповином једне црногорске ношње, донацијом личне преписке и фотографија везаних за живот Илије Шобајића од стране првакиње Народног позоришта из Београда Дејане Гајдаш, донацијом књига од стране Народног музеја са Цетиња, куповином књига и израдом слика – портрета црногорских принцеза).

1.3. Потреба за прикупљањем и изучавањем савремене умјетности у нашој Општини, у којој живи и ради велики број ликовних умјетника, од огромног је значаја. Треба размишљати и о отварању модерне галерије у центру града (у оквиру објеката који настају на темељима Дома револуције), и на тај начин дати подршку савременом умјетничком стваралаштву. Такође, планирамо групне и појединачне изложбе ликовних умјетника из наше Општине, а што нам је сада доста тешко извести, због немања адекватног простора који би испунио галеријске услове.

**2. Организовати библиотеку и издаваштво**

2.1. Са реорганизацијом Центра за културу и издвајањем посебних јединица: Архив, Библиотека и Музеј, наша Установа није добила књиге везане за историју, археологију, етнологију, умјетност... Оскудица у тим књигама је веома присутна и осјетна у тренуцима када треба да припремимо програмске активности. Због тога је стручно особље Музеја веома заинтересовано за стварање стручне и намјенске библиотеке. Са пријемом у стални радни однос лиценцираног библиотекара, кренуло се у остварење тога циља.

2.2. Издавачку делатност Музеја првенствено карактерише публиковање каталога тематских изложби.  Поред тога Музеј би требало да издаје Годишњак, у коме би се презентовала цјелокупна годишња продукција Установе, као и публикације монографског типа које би обрађивале колекције или изборе из колекција које се у Музеју налазе. У оквиру галерија то би биле монографије истакнутих умјетника.

**3. Ревизија и дигитализација музејских збирки**

3.1. Ревизија је стручна провјера постојања, стања, степена заштите и услова чувања музејског материјала и музејске документације. То је и утврђивање тачног броја експоната и потребе евентуалне конзервације неког од њих. По Закону о музејској дјелатности врши се сваких пет година.

3.2. Дигитализацијом музејских збирки и уопште културног насљеђа формираће се јединствена база података музеолошке грађе, споменика културе, археолошких локалитета и нематеријалне баштине на територији наше Општине. На тај начин бисмо могли пружити богатију и прецизнију, у сваком случају, цјеловитију слику о богатству нашег културног насљеђа, а увелико олакшати посао истраживачима који су заинтересовани за теме из наше културе.

3.3. Током цијеле 2022. године кустоси, фотограф, документариста и конзерватор из наше Установе су обавили ревизију свих збирки, тако да ћемо за 2023. годину објавити и извјештај о тим ревизијама.

**4. Унапређење људских ресурса**

4.1.Запослени у ЈУ Музеји и галерије треба да се прилагоде потребама Установе, да поред вођења збирки и њиховог презентовања, проводе и потребна истраживања, организују изложбе, баве се публицистичком дјелатношћу и да буду стално обавијештени о новим сазнањима и методама рада у музеологији. Зато је потребно обезбиједити додатно образовање и подржати нова занимања у области информационих технологија.

4.2. У вези са претходном тачком, треба напоменути да ЈУ Музеји и галерије има у плану израду едукативног и добро осмишљеног сајта, а за чију реализацију морамо да сачекамо да почне одговарајући рад Музеја у згради Дворца краља Николе послије његове санације и конзервације, да бисмо могли да прикажемо и опишемо експонате у њиховом природном амбијенту сталних поставки.

**5. Чвршћа сарадња у областима просвјете и културе**

5.1.Обавезно повезивање наставног програма из области историје, умјетности и књижевности са програмским активностима Музеја. За то је потребно формирати стручни тим састављен од људи који су запослени у Музеју и људи запослених у образовним установама. (Ове године смо урадили велики пројекат „Принцезе на двору Петровића“ имајући у виду баш овакву врсту сарадње)

5.2. Основни циљ музејских едукативних програма треба да буде коришћење музејских збирки као наставног средства. Поред збирки треба код најмлађих стварати осјећај и препознавање за оно што им је блиско а везано је за културну баштину.

5.3. Савремена визуелна продукција, презентована кроз тематске изложбе, представља садржај на коме се може усвојити и развијати визуелно мишљење и успостављати креативан однос између визуелне умјетности и едукације, еманциповати глобално, креативно мишљење које је кључ за разумијевање савременог друштва и услов за интеграцију у њега. А то је и циљ сваке смислене педагогије.

**6. Популарисање културе и рад на културној размјени у земљи и иностранству**

6.1. Од 2018. године, по дефиницији, једна од функција музеја је и забава. Култура се може популарисати кроз фестивале, забавне садржаје, квизове, радионице, такмичења, ТВ-емисије, као и путем штампаних медија.

6.2. Отварање према публици Музеј остварује прије свега кроз одговарајућу политику комуникације која објашњава његову вољу за отварање, за пријем, за стварање слике која позива посјетиоца... Потребно је организовати догађаје који привлаче пажњу медија, подстичу интересовање публике и наводе је да чешће долази у њега.

6.3. Не постоје чисте културе, већ је култура увијек мјешавина разних утицаја, умјетничких и других кретања. Ти утицаји и кретања су и разлог што култура често бива најчвршћи мост између разних народа и њихових обичаја и схватања свијета. С обзиром на то да су нам мостови неопходни, то наша Установа има на уму већу отвореност и сарадњу са сличним установама у земљи, региону и шире. Неки од наших контаката у овом сегменту већ су донијели или доносе корист нашој Установи.

7. **Планиране активности**

***Рестаурација и конзервација:***

Током 2023. године, уз стручну и финансијску подршку Секретаријата за културу Града Београда и Куће легата – Легата Петра Лубарде из Београда обавићемо ***рестаурацију и конзервацију монументалне слике Петра Лубарде – Тринаестојулски устанак*** из 1967. године, чије су димензије (550 x 248 cm).

***Програми везани за популарисање и представљање породице Шобајић:***

Следеће године (2023) навршава се седамдесет година од смрти једног од најобразованијих и најзначајнијих црногорских ликовних умјетника старије генерације – Илије Шобајића, чији се легат (збирка цртежа) налази у ЈУ Музеји и галерије у Никшићу. С обзиром на ову годишњицу и чињеницу да је угледна породица Шобајићи, до сада, на недовољно адекватан начин изучавана и презентована у нашој јавности, сматрамо да током цијеле наредне године треба правити програме који ће заједницу подсјетити на биографије и значај појединих личности из ове породице, које су дале огроман допринос развоју културе и урбанизацији нашег града. У вези са тим планирано је:

Луксузна ***монографија Илија Шобајић***, аутор Лука Ђукановић – кустос сликар

Успостављање ***награде Илија Шобајић*** за најбољи цртеж: Расписивање конкурса и формирање жирија за додјелу исте

Разговор на тему ***„Горски вијенац“ као ликовна тема у опусу Илије Шобајића***

Упутити захтјев Скупштини Општине Никшић да се једна ***улица у Никшићу назове по Илији Шобајићу***

Почетак припреме за штампу (евентуално штампање***) Сабраних дјела*** свих чланова породице који су писали и објављивали књиге

Научни скуп: ***Шобајићи у свом и нашем времену***

Изложбе: ***Илија Шобајић и Милош Шобајић***

Изложба из Архива – ***Чувена никшићка породица Шобајић***

У сарадњи са Телевизијом Никшић направити неколико кратких документарних ***серија о Шобајићима***

***Планиране изложбе:***

Изложба ***радова Недељка Гвозденовића*** – Избор слика из његовог легата који припада Кући легата у Београду, у сарадњи са Кућом легата из Београда

Изложба ***фотографија: Италија какву још нијесте видјели,*** архитекте Немање Богдановића, у сарадњи са Италијанским Институтом за културу у Београду, уз ангажовање наших сликара који су се школовали у Риму

Изложба: ***Снага живота – шарено васкршње јаје,*** ученика Гимназије „Стојан Церовић

Изложба: ***Сакралне визије*** – слике Марије Вукосављевић, у сарадњи са Нишким културним центром

Изложба и презентација пројекта ***Принцезе на двору Петровића***, слике радила академски сликар Ива Станишић (на пројекту радиле још Оливера Ераковић (сликар) и Марина Кораћ – кустос историчар из наше Установе)

Изложба: ***Живот и дјело Петра Лубарде*** - у припреми архививисте из Легата Петра Лубарде из Беогрда

***Предавања и разговори на историјске и књижевне теме:***

***Црногорски колонисти у Врбасу*** – у сарадњи са Градским музејем из Врбаса

***Црна Гора у Балканским ратовима*** – др Жарко Лековић, др Васиљ Јововић

Округли сто: ***Борци за слободу Никшићког краја кроз историју*** – учешће историчара из наше Установе

У оквиру манифестације Велико и славно име Његош***: Обиљежавање Дана црногорске културе – Његошев дан***

***Моћ ријечи Петра Првог Петровића Његоша*** – др Лидија Томић, др Драго Перовић

***Обиљежавање Дана музеја:***

Пригодан програм и обиљежавање Дана музеја 18. мај. Пo дефиницији Међународног савјета за музеје (ИКОМ), музеј је:  „некомерцијална јавна установа у служби друштва и друштвеног развоја, која у сврху проучавања,  образовања и задовољства комуницира с публиком и излаже материјална свједочанства о људима и њиховој околини“.
Са намјером да се музејске установе приближе јавности, 18. мај је установљен за Дан музеја. Поводом Дана музеја савјетодавни комитет ИКОМ-а сваке године предлаже одређену тему. Та тема омогућава музејима да пошаљу поруку својим локалним заједницама. Музеји организују изложбе, промотивне кампање и сличне активности. Осим тога, музеји нуде слободан улаз и продужено радно вријеме. Основна идеја Међународног дана музеја је да истакне важност музеја за културну размјену. То подразумијева потенцирање и унапређење сарадње између различитих култура и народа. Зависно од теме коју предложи ИКОМ, ЈУ Музеји и галерије ће за овај дан конципирати свој програм.

***Издавачка дјелатност:***

Почетком године планиран је завршетак радова на припреми и штампање ***Годишњака за 2022***, као и монографије ***Илија Шобајић – живот и дјело,*** њихова медијска презентација и представљање широј јавности

***Слике и сликари:***

У оквиру пројекта „Слике и сликари“, који је од стране публике био, ове године, веома прихваћен, планиране су, (и у идућој) пројекције филмова о сликарима са коментарима и презентацијом наших кустоса: ***Ноћна стража*** (филм о Рембранту), ***Фрида*** (филм о Фриди Кало), ***Пребољети Пикаса*** (филм о Паблу Пикасу)

***Популарне музеолошке теме:***

Крајем 2022. смо почели разговоре на тему ***Традиција***. Прво, врло интересантно и инспиративно предавање везано за ову тему, са насловом ***Традиција је љепота коју чувамо, а не ланац за окивање*** - одржао др философије Душан Крцуновић. У интеракцији публике са предавачем појавила се идеја да се појам традиција сагледа са више аспеката, тако да у 2023. планирамо још неколико предавања на ову тему:

***Традиција слободе у Црној Гори*** – идеја је да у оквиру ове теме разговарамо о важним личностима, догађајима, документима и идејама које су обиљежиле и које симболизују традиционални однос према слободи као неотуђивом праву сваког човјека у Црној Гори.

***Традиционални однос Црногораца према оружју***

***Гусле у нашој музичкој и литерарној традицији***

***Традиција и обичаји као културни темељи у контексту савремености и свијета који се брзо мијења***

***Традиција и глобализам***

***Политичка манипулација традицијом***

***Педагошке активности:***

У оквиру педагошких активности Установе, планиран је завршетак и примјена пројекта ***Принцезе на двору Петровића***.

За дјецу у предшколским установама и у нижим разредима основних школа из нашег града планирали смо креативне радионице и анимације на тему ***Праисторијске животиње у области Црвене стијене***.

За ученике виших разреда основне школе креативне радионице: ***Израда макете Бедема, цртање и сликање мотива везаних за Бедем.***

**Напомена**

С обзиром на то да ЈУ Музеји и галерије, због радова на Дворцу краља Николе и у депоима спакованих експоната, ради врло отежано, то је и план рада подложан промјенама и прилагођавањима. Немајући свој простор и користећи простор Библиотеке Његош (за предавања, разговоре и презентације) и Никшићког позоришта (користимо фоаје за изложбену дјелатност) понекад, и поред најбоље воље, нијесмо у стању да остваримо све што смо планирали и на начин како смо планирали.

**ФИНАНСИЈСКИ ПЛАН ЗА 2023.ГОДИНУ**

ПРИХОДИ

 **€**

|  |  |  |
| --- | --- | --- |
| Р.бр. | ОПИС |  |
| 1. | Приходи од буџета општине Никшић | 617.000,00 |
| 2. | Приходи од сопствене дјелатности | 0,00  |
|  | ***У к у п н и п р и х о д и***  | **617.000,00**  |

РАСХОДИ

 **€**

|  |  |  |
| --- | --- | --- |
| Р.бр. | ОПИС |  |
| 1. | Бруто зараде и друга лична примања запослених | 517.500,00  |
| 2. | Програмске активности | 20.000,00  |
| 3. | Комуналне услуге и друго | 15.000,00 |
| 4. | Надокнада члановима Савјета | 5.200,00  |
| 5. | Трансфери за зимницу и др. | 17.300,00 |
| 6. | Обавезе из претходног периода | 42.000,00 |
|  |  |  |
|  | ***У к у п н и р а с х о д и (1+2+3+4+5)*** | **617.000,00**  |

Напомена :

* Бруто зараде запослених у износу од 517.500,00 еура су планиране за једанаест мјесеци 2023.године ;
* Зарада за децембар 2022.године у износу од 41.000,00 еура и комуналне услуге у износу од 1.000,00 еура планиране су на позицији 463 (отплата обавеза из претходног периода) код Секретаријата за финансије, развој и предузетништво, тако да укупни трансфер из буџета износи 617.000,00 еура.

**Број: 01-819/2 ДИРЕКТОР**

**Никшић, 28.11.2022. године Весна Тодоровић, с.р.**